Diari Oficial de la Generalitat Valenciana


Sumari del DOGV 7877, del 20-09-2016 (2016/7191)

DECRET 118/2016, de 16 de setembre, del Consell, que modifica el Decret 146/2015, de 18 de setembre, del Consell, pel qual crea el Consell Valencià de la Innovació.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/09/16/118/dof/vci/html**

### Dades del document

Número de DOGV
:   7877

Data del DOGV
:   20-09-2016

Secció del DOGV
:   I. DISPOSICIONS GENERALS

Número del document
:   2016/7191


Data del document
:   16-09-2016

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * legislació
    * reglament intern

DECRET 118/2016, de 16 de setembre, del Consell, que modifica el Decret 146/2015, de 18 de setembre, del Consell, pel qual crea el Consell Valencià de la Innovació. [2016/7191]  
PREÀMBUL  
  
El Decret 146/2015, de 18 de setembre, del Consell, va crear el Consell Valencià de la Innovació, al qual es van assignar, com a comeses, les següents:  
1. Elaborar el projecte de creació d'una Agència Valenciana de la Innovació, amb l'objectiu de modernitzar el model productiu, augmentar la competitivitat de les empreses i sectors i la creació de més ocupació i de més qualitat.  
2. Elaborar un informe de situació de l'SVI, que canalitze les informacions, iniciatives i propostes que en aquesta matèria formulen universitats, instituts tecnològics, agents econòmics i socials, entitats, organitzacions sectorials i associacions o fundacions, per a la seua posterior presa en consideració en la configuració de la Llei de l'Agència Valenciana de la Innovació.  
3. Proposar totes les iniciatives legislatives i materials, així com totes les actuacions de les administracions públiques que es consideren oportunes per a desplegar l'article 52 de l'Estatut d'Autonomia de la Comunitat Valenciana.  
L'article 7 de l'esmentat decret, relatiu a la vigència, va establir que el Consell Valencià de la Innovació es constituïa per a desenvolupar les comeses detallades en l'article 3 d'aquest decret, el compliment de les quals havia de produir-se en un període màxim d'un any a comptar de l'endemà de la publicació de l'esmentat decret en el Diari Oficial de la Comunitat Valenciana.  
Atés que el Decret 146/2015, de 18 de setembre, del Consell, es va publicar en el Diari Oficial de la Comunitat Valenciana del 21 de setembre de 2015, està pròxim a complir-se l'any que preveu l'article 7 del decret. No obstant això, en aquesta qüestió, conflueixen dos raons que aconsellen que el Consell Valencià de la Innovació continue en funcionament:  
D'una banda, les dos primeres comeses són concretes i es veuran complides en el termini previst, ja que pel Consell Valencià de la Innovació s'està ultimant l'elaboració d'un informe de situació de l'SVI. No obstant això, la tercera de les comeses («proposar totes les iniciatives legislatives i materials, així com totes les actuacions de les administracions públiques que es consideren oportunes per a desplegar l'article 52 de l'Estatut d'Autonomia de la Comunitat Valenciana») no està tan fixada com les anteriors, per la qual cosa el Consell Valencià de la Innovació pot continuar treballant en aquesta línia.  
D'altra banda, el projecte de Llei de creació de l'Agència Valenciana de la Innovació, aprovat pel Consell el passat 4 d'agost, preveu, en l'article 11, la pervivència del Consell Valencià de la Innovació, de manera que queda diferida la determinació de part de la seua composició al corresponent desplegament reglamentari.  
Per les dues raons expressades es considera convenient que el Consell Valencià de la Innovació continue desenvolupant les funcions que té atribuïdes fins que es produïsca la seua constitució definitiva d'acord amb la configuració que, en el seu moment, li atribuïsca la Llei de creació de l'Agència Valenciana de la Innovació, o, si és el cas, el seu reglament de desplegament.  
Per tot això, de conformitat amb el que preveu l'article 12 de la Llei 5/1983, de 30 de desembre, de la Generalitat, del Consell, a proposta del president de la Generalitat, i amb la deliberació prèvia del Consell, en la reunió del dia 16 de setembre de 2016,  
  
  
DECRETE  
  
Article únic. Modificació de l'article 7 del Decret 146/2015, de 28 de setembre, del Consell  
Es modifica la redacció de l'article 7 del Decret 146/2015, de 18 de setembre, del Consell, pel qual es crea el Consell Valencià de la Innovació, la nova redacció del qual s'inclou en l'annex.  
DISPOSICIÓ ADDICIONAL  
  
Única. Incidència pressupostària  
L'aplicació i desplegament d'aquest decret no podrà tindre cap incidència en la dotació dels capítols de despesa assignada a la Presidència de la Generalitat, i, en tot cas, haurà de ser atesa amb els seus mitjans personals i materials.  
  
  
DISPOSICIONS FINALS  
  
Primera. Aplicació de les disposicions d'aquest decret  
La Presidència de la Generalitat adoptarà les mesures necessàries per a l'aplicació i l'execució del que disposa aquest decret.  
  
Segona. Entrada en vigor  
Aquest decret entrarà en vigor l'endemà de publicar-se en el Diari Oficial de la Comunitat Valenciana.  
  
València, 16 de setembre de 2016  
  
El president de la Generalitat,  
XIMO PUIG I FERRER  
  
  
ANNEX  
Nova redacció de l'article 7 del Decret 146/2015,   
de 18 de setembre, del Consell, pel qual crea  
 el Consell Valencià de la Innovació  
  
«Article 7. Vigència  
El Consell Valencià de la Innovació es constitueix per a desenvolupar les comeses detallades en l'article 3 d'aquest decret, i romandrà vigent fins que no es produïsca la constitució d'un òrgan equivalent, a l'empara de la Llei de creació de l'Agència Valenciana de la Innovació, i amb la composició que en aquesta, o, si és el cas, en la seua normativa de desplegament, es determine.»


Còpia Permalink ELI